b'\n_START_ARTICLE_\nKuoppapyydys\n_START_PARAGRAPH_\nKuoppapyydys on el\xc3\xa4intieteilij\xc3\xb6iden apuv\xc3\xa4line, jolla pyydystet\xc3\xa4\xc3\xa4n p\xc3\xa4\xc3\xa4asiassa h\xc3\xa4m\xc3\xa4h\xc3\xa4kkej\xc3\xa4 ja kovakuoriaisia. Tavallisesti se on muovinen purkki, kooltaan esimerkiksi 15\xc2\xa0\xc3\x97\xc2\xa010\xc2\xa0cm, joka asetetaan maahan kaivettuun kuoppaan siten, ett\xc3\xa4 avoimen purkin yl\xc3\xa4reunat ovat tarkalleen maan pinnan tasalla. Purkissa on veden ja etyleeniglykolin muodostama liuos, johon on pintaj\xc3\xa4nnitteen poistamiseksi lis\xc3\xa4tty esimerkiksi tiskiainetta. Purkin kanneksi asetetaan tappien varaan esimerkiksi peltilevy, joka est\xc3\xa4\xc3\xa4 sadeveden p\xc3\xa4\xc3\xa4syn purkkiin. Jos tutkimusalue on sellaisessa paikassa, miss\xc3\xa4 liikkuu isompia el\xc3\xa4imi\xc3\xa4, kuten karjaa, hevosia tai ihmisi\xc3\xa4, purkit on syyt\xc3\xa4 suojata vaikkapa lankuista tehdyill\xc3\xa4 polkaisusuojilla._NEWLINE_Pyydys toimii siten, ett\xc3\xa4 pyydystett\xc3\xa4v\xc3\xa4t el\xc3\xa4imet putoavat liuokseen ja kuolevat v\xc3\xa4litt\xc3\xb6m\xc3\xa4sti. Toisinaan pyydykseen molskahtaa sellaisiakin el\xc3\xa4imi\xc3\xa4, joita ei ole tarkoitus tappaa, kuten pieni\xc3\xa4 sammakoita ja sisiliskoja. Kuoppapyydyksi\xc3\xa4 k\xc3\xa4ytet\xc3\xa4\xc3\xa4n, kun halutaan tutkia jonkin pienehk\xc3\xb6n alan el\xc3\xa4imist\xc3\xb6\xc3\xa4. Pyydyksi\xc3\xa4 on oltava laskennallisesti oikea m\xc3\xa4\xc3\xa4r\xc3\xa4, ne on koettava s\xc3\xa4\xc3\xa4nn\xc3\xb6llisin v\xc3\xa4liajoin ja sis\xc3\xa4lt\xc3\xb6 on aina koettaessa tyhjennett\xc3\xa4v\xc3\xa4 ja saalis tilastoitava. Uutta liuosta lis\xc3\xa4t\xc3\xa4\xc3\xa4n tyhjennyksen j\xc3\xa4lkeen. Menetelm\xc3\xa4n avulla saadaan suhteellisen luotettava kuva tutkimusalueen er\xc3\xa4ist\xc3\xa4 eli\xc3\xb6ist\xc3\xa4.'